Namzetê Yewîya Hêzî ya Şorişgêre ya Dêrsimî, hem merkez, hem zî qezayan de xebatanê xo yê weçînayîşî domnenê. Namzetê Yewîya Hêzî ya Şorişgêre do bi nameyê HDP‘yî bikewê weçînayîş. Qezaya Qisle de 500 weçînitox esto û Qisle bi zîyar û dîyaranê xo, kulturê Elewîyan de cayêko muhîm gêna. Zîyareta Duzgin Bavayî û Ocaxa Kurêşan na qeza de ya û nê bi xo zî seba Elewîyan mekanê zaf zaf muhîmî yê. Namzetan ra Rahîme Kizilkane  Komeleya Elewîyan a Demokratîke de rayîrberîye kerda û nika zî sey namzeta şaredarîye, Qisle de şarê xo reyde xebetîna. Ozkan Arslan zî sey aktîvîstê derûdorî ^no zanayene û o zî balkeşîya herême baş zano. Kizilkane û Arslanî derheqê xebatanê xo û derheqê projeyanê xo de qisey kerd.
Aktîvîstê derûdorî Ozkan Arslan serra 2011’î de, seba ke vera projeyanê HES‘î û santralanê termîkan vejîyo ameyo tepiştene. Senî ke yeno zanayene, Cêvîyê Perê de projeyê 9 HES’î, 1 santralê termîkî û 3 HES‘î bînî bîyî. Mahkemaye  Arslanî rê cikewtiş û şîyayîşê nê herêman kerdbi qedexe, la Arslan nika sey namzet agêrayo nê herêman û Qisle de xebatanê weçînayîşî keno.
'MA DO  ÎTÎQAT Û KULTURÊ XO BIPAWÊ'
Arslanî bale ante îtîqatê Elewîtîye ser û va sey her cayê Dêrsimî Qisle zî ma rê zaf muhîm a û ma do xebatanê xo de hetê kultur û îtîqatî ra hîna bi dîqet bixebetîyê. Arslanî wina dewam kerd: “Qezaya ma de nufus zaf bîyo kêmî. Çunke şarê herême şert û mercan ver bar keno û tîya ra şono. Ma wazenîme ke wa şarê ma peyser agêro erdê xo ser û seba naye zî çi hewce bikero do ma bikerê. Ma wazenîme ke qeraranê xo şarê xo reyde bigîrê û bajarê xo pîya îdare bikê. Pêroyê zîyar û dîyarê ma ameyê qedexekerdene. Ma nêeşkenîme şime zîyaranê xo ser û îbadetê xo bikê. Seba îtîqatê Elewîtîye, seba mucadeleyê azadîye, seba mucadeleyê vera asîmîlasyonî, ganî her kes reyanê xo bido Yewîye ya Hêzî ya Şorişgêre ya Dêrsimî.“
'QISLE DO  BI VENG Û RENGÊ CINÎYAN AVER ŞORO'
Rahîme Kizilkane dewa Kurêş Bavayî de nîşena ro û vana seba îtîqat û averberdişê  kulturê xo ez bîya namzete. Kizilkane bale ante rewşa Qisle ser û va heta nika destê CHP de bîye û her ke şîye hem hetê nufus,hem hetê îtîqat û kultur, hem zî hetê ekonomî ra her ke şîya bîya xirabe. Kizilkane va ma do bi reng û vengê cinîyan, Qisleye do newe ra awan bikerê.
